Λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Σύμφωνα με το άρ. 94 παρ. 26 του ν. 3852/2010, οι Δήμοι οφείλουν: «….. να μεριμνούν, σύμφωνα με τις ισχύουσες πυροσβεστικές διατάξεις, για την τήρηση των υποχρεώσεων καθαρισμού, από τους ιδιοκτήτες, νομείς, και επικαρπωτές, των οικοπεδικών και λοιπών ακάλυπτων χώρων, που βρίσκονται εντός πόλεων, κωμοπόλεων και οικισμών και σε απόσταση μέχρι 100 μέτρων από τα όρια τους, καθώς και η υποχρέωση αυτεπάγγελτου καθαρισμού από τους δήμους, σε περίπτωση μη συμμόρφωσης των υπόχρεων. Σε βάρος εκείνων που δεν συμμορφώνονται επιβάλλεται πρόστιμο πενήντα (50) λεπτών, ανά τετραγωνικό μέτρο του οικείου χώρου, το οποίο και αποτελεί έσοδο του οικείου δήμου, βεβαιούται εις βάρος τους η ισόποση σχετική δαπάνη του δήμου προς καθαρισμό και υποβάλλεται μήνυση για το αδίκημα του άρθρου 433 του Ποινικού Κώδικα».
Κατ’ εφαρμογή της ανωτέρω διατάξεως και με δεδομένο ότι η σχετική αρμοδιότητα των Δήμων προβλέπεται απευθείας στο νόμο,  θεωρούμε ότι στο σχετικό έγγραφο που θα στείλετε στον δημότη ΑΒ, δεν είναι απαραίτητο να αναφερθεί ο τρόπος με τον οποίο ο Δήμος έλαβε γνώση για το συγκεκριμένο ακίνητο, καθώς σε κάθε περίπτωση, ανεξαρτήτως της ύπαρξης καταγγελίας η όχι ο Δήμος οφείλει να ενεργήσει.
Περαιτέρω αν και εφόσον ο ΑΒ υπό την ιδιότητά του ως καταγγέλλων ζητήσει να έχει πρόσβαση στα στοιχεία της καταγγελίας που έχει γίνει εις βάρος του, σας ενημερώνουμε ότι γενικά και ανεξαρτήτως της συγκεκριμένης περιπτώσεως, ο καταγγελλόμενος, ως υποκείμενο των δεδομένων της καταγγελίας που έχει υποβληθεί σε βάρος του σε δημόσια υπηρεσία έχει καταρχήν δικαίωμα να έχει πρόσβαση στην καταγγελία, που έχει γίνει εναντίον του, με την προϋπόθεση ότι η γνώση αυτή δεν δυσχεράνει ουσιωδώς την έρευνα της υπόθεσης σχετικά με την τέλεση εγκλήματος ή διοικητικής παράβασης, από μέρους της Διοίκησης.
Ωστόσο προτείνουμε, στο αντίγραφο της σχετικής καταγγελίας που θα χορηγηθεί στον αιτούντα, να αποκρύπτονται τα στοιχεία του καταγγέλλοντος και να μην είναι δυνατή η άμεση ή έμμεση ταυτοποίηση του.